Izvor: N1

Grupa ljudi okupljena oko udruženja "Komšije sa Dorćola" okupila se na uglu ulica Venizelosove i Gundulićevog venca u vreme zabrane kretanja protestujući zbog izgradnje trolebujske mreže koja je nastavljena u vreme vanrednog stanja.

Na licu mesta bilo je i nekoliko policijskih vozila. Niko od građana nije priveden, ali su ih policajci snimali.

Okupljeni građani se protive radovima koji se izvode za vreme "policijskog časa" i noću, a koji su počeli 27. aprila.

upravo na donjem dorcolupic.twitter.com/PSNUfgu9ls — Ivan Stojanovic (@dzbile)April 28, 2020

Udruženje građana "Komšije sa Dorćola" je u saopštenju "upozorilo javnost da se građevinski radovi na izgradnji trolejbuske mreže na Donjem Dorćolu obavljaju u vreme policijskog časa i da nadležni organi odbijaju da zaštite građane ovog dela Beograda koji se protive izgradnji, već štite interese izvođača radova".

"Radovi u ovom delu Beograda obavljaju se isključivo u toku zabrane kretanja, a stanari danima pokušavaju da nadležnima ukažu na brojne nepravilnosti. Sve je kulminiralo 27. aprila kada da je firma ATM BG d.o.o. u Venizelosovoj i Ulici Žorža Klemansoa nastavila građevinske radove odmah po početku policijskog časa, i nastavila ih tokom noći", navodi se u saopštenju.

Dodaje se da su stanari donjeg Dorćola, koji su do sada izlaskom na ulicu sprečavali kršenje zakona, "bili onemogućeni u obavljanju svoje građanske dužnosti".

Kako navode, na molbe policiji da izađe i izvrši uviđaj, građani su upućeni na Građevinsku inspekciju, koja nije odgovarala na telefonske pozive.

"Kako su radovi nastavljeni i tokom noći, buka nekoliko bagera i više desetina radnika, uglavnom bez maski, često zbijenih na malom prostoru, postala je nepodnošljiva i stanari su reagovali negodovanjem sa svojih terasa i prozora. Nakon toga se pojavilo nekoliko policijskih vozila sa uključenim rotacionim svetlima, praćeno grupama ljudi u civilnoj odeći, i stalo u zaštitu izvođača radova. Stanari su odgovorili još jačim protestom, a policija je ostala da, poput privatnog obezbeđenja, sačeka rano jutro i kraj radova", navodi se u saopštenju.

Podseća se da su novembra prošle godine počeli, kako navode, "mirni protest građana, nezadovoljnih izvođenjem radova na postavljanju trolejbuske mreže zbog brojnih nezakonitih radnji, tehničkih nedostataka i netransparentnog postupanja, kako Grada Beograda, kao investitora, tako i angažovanog izvođača radova, ATM BG doo".

Radovi su nastavljeni i danas, 28. aprila.